作者:王之道
標題:風流子
內容:扁舟南浦岸，分攜處、鳴佩憶珊珊。見十里長堤，數聲啼鴂，至今清淚，襟袖斕斑。誰通道，沈腰成瘦減，潘鬢就衰殘。漫把酒臨風，看花對月，不言拄笏，無緒憑闌。相逢復相感，但凝情秋水，送恨春山。應念馬催行色，泥濺征衫。況芳菲將過，紅英婉娩，追隨正樂，黃鳥間關。爭得此心無著，渾似雲閒。